Virallinen lehti nro C 223 , 17/07/1998 s. 0025



KIRJALLINEN KYSYMYS E-3853/97 komissiolle esittäjä(t): Angela Sierra González (GUE/NGL) (5. joulukuuta 1997) Aihe: Muuttolintujen pyynti Kanarian saarilla Kanarian saaret ovat yksi Euroopan muuttolintujen lepopaikoista niiden lentäessä Afrikan mantereelle. Saarilta löytävät matkallaan turvan monet lintulajit, joiden laumat saattavat olla huomattavan suuria. Mainitsemisen arvoisia ovat muun muassa silkkihaikara (Egretta garzetta), harmaahaikara (Ardea cineara), kapustahaikara (Platalea leucorodia), ruostesorsa (Tadorna ferruginea), tylli (Charadrius hiaticula), tundrakurmitsa (Pluvialis squatarola), pulmusirri (Calidris alba), pikkusirri (Calidris minuta), suosirri (Calidris alpina), pikkukuovi (Numenius phaeopus), valkoviklo (Tringa nebularia), rantasipi (Actitis hypoleucos) ja karikukko (Arenaria interpres). Kaikki nämä lajit on luetteloitu Espanjassa uhanalaisiksi. Äskettäin tuli voimaan 5 päivänä marraskuuta 1997 säädetty laki 40/1997, jolla uudistetaan 27 päivänä maaliskuuta 1989 säädettyä lakia 4/1989 luonnonalueiden, kasvien ja villieläinten suojelemisesta. Laissa sallitaan tiettyjen riistaeläinten pyydystäminen, hallussa pitäminen tai muu kohtuullinen hyödyntäminen. Se koskee myös luettelemattomia muuttolintuja niiden palatessa lisääntymispaikoilleen. Tällaisten muuttolintujen pyydystäminen, jota kutsutaan myös nimellä ¨contrapasa¨ (loikkaus) oli aikaisemmin kielletty samalla lailla. Useiden luonnonsuojeluun liittyvien tahojen, muun muassa Bird Life Internationalin, ja eräiden lakimiesten mukaan mainitulla uudistuksella rikotaan vakavasti direktiiviä 79/409/ETY ((EYVL L 103, 25.4.1979, s. 1. )), annettu 2. huhtikuuta 1976, luonnonvaraisten lintujen suojelusta. Miten edellä mainitun säädöksen voimaantulo vaikuttaa Pohjois-Euroopan muuttolintujen suojeluun niiden matkalla Afrikan mantereelle? Uhkaako ¨loikkausmenetelmällä¨ pyydystäminen edellä mainittujen lajien kantoja? Onko komissio valmis estämään tämän pyyntitekniikan käyttämisen? Komission jäsenen Ritt Bjerregaardin komission puolesta antama vastaus (7. tammikuuta 1998) Parlamentin jäsen viittaa ensinnäkin luontotyyppien ja luonnonvaraisten eläinten ja kasvien suojelusta annetun lain 4/1989 muuttamisesta 6. lokakuuta 1997 annetun Espanjan lain 40/1997 säännöksiin (Espanjan virallinen lehti nro 266, 6.10.1997). Lakiin sisältyy mahdollisuus myöntää poikkeus yleiseen sääntöön, jonka mukaan lintuja ei saa metsästää niiden palatessa pesimisalueilleen. Luonnonvaraisten lintujen suojelusta annettu neuvoston direktiivi 79/409/ETY ((EYVL L 103, 25.4.1979. )) kattaa näiden lajien suojelun, hoitamisen ja sääntelyn ja siinä annetaan säännöksiä niiden hyödyntämisestä. Suojelujärjestelmä on muuttolintujen osalta tiukka. Direktiivin 7 artiklan 4 kohdan mukaan ¨(...) Kun on kyse muuttavista lajeista, jäsenvaltioiden on huolehdittava erityisesti siitä, että metsästyslainsäädännön alaisia lajeja ei metsästetä niiden lisääntymiskauden aikana tai niiden palatessa pesimisalueilleen. Jäsenvaltioiden on toimitettava komissiolle kaikki aiheelliset tiedot siitä, miten niiden metsästystä koskevaa säännöstöä sovelletaan käytännössä¨. Direktiivin 7 artiklan 4 kohdasta voidaan kuitenkin poiketa sillä edellytyksellä, että tämä tapahtuu direktiivin 9 artiklassa säädettyjen ehtojen mukaisesti. Komissio on tutkinut edellä mainittua Espanjan lakia ja katsonut sen olevan yhdenmukainen neuvoston direktiivin 79/409/ETY säännösten kanssa, koska direktiivin 7 artiklan 4 kohdassa tarkoitettujen ja kyseisen lain nojalla myönnettävien poikkeusten muuttolintujen metsästystä koskevasta yleisestä kiellosta on oltava direktiivin 9 artiklassa säädettyjen ehtojen mukaisia. Uuden Espanjan lain mukaan muuttolintuja koskevia poikkeuksia voidaan soveltaa ainoastaan metsästettäviin lintuihin, joita ei ole mainittu Espanjan uhanalaisten lajien luettelossa ((Real Decreto 439/90. )). Kuten parlamentin jäsen toteaa, kaikki kysymyksessä mainitut lajit mainitaan Espanjan uhanalaisten lajien luettelossa, joten tätä poikkeusjärjestelmää ei voida soveltaa niihin.